DA Den Europæiske Unions Tidende C 188/24

Offentliggørelse i henhold til artikel 18, stk. 2, i Kommissionens forordning (EF) nr. 1898/2006 af enhedsdokumentet for en oprindelsesbetegnelse eller en geografisk betegnelse, der registreres i overensstemmelse med Kommissionens forordning (EF) nr. 1107/96 efter proceduren i artikel 17 i Rådets forordning (EØF) nr. 2081/92

(2014/C 188/08)

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (1)

»PROSCIUTTO DI SAN DANIELE«

EF-nr.: IT-PDO-0117-01149 – 19.08.2013

BGB ( ) BOB ( X )

1. Betegnelse

»Prosciutto di San Daniele«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.2: Kødprodukter (opvarmet, saltet, røget osv.)

3.2. Beskrivelse af produktet med betegnelsen i punkt 1

»Prosciutto di San Daniele« er en skinke med en karakteristisk guitarlignende form, og den omfatter også den distale del (skanken). En hel »Prosciutto di San Daniele« vejer normalt, inklusive benet, 8-10 kg og i hvert fald ikke under 7,5 kg. Kødet er fast, mørt og elastisk, mens fedtet er fint hvidt og står i det rette forhold til den magre del, der er rød og rosa med nogen fedtmarmorering. Skinken har en delikat mild smag og en mere udtalt eftersmag. Den har en aromatisk karakteristisk duft, der varierer alt efter modningstiden.

»Prosciutto di San Daniele« er kendetegnet ved følgende kemiske parametre.

— Vandindholdet må ikke være under 57 % og ikke over 63 %.

— Forholdet mellem det procentvise indhold af natriumchlorid og af vand må ikke være under 7,8 eller over 11,2.

— Forholdet mellem det procentvise indhold af vand og af protein i alt må ikke være under 1,9 eller over 2,5.

— Proteolyseindekset (procentdel af nitrogenfraktioner, der er opløselige i trichloreddikesyre (TCA) i forhold til det samlede nitrogenindhold) må ikke være over 31.

Ovenstående kemiske parametre betegner den procentvise sammensætning af en fraktion af biceps femoris-musklen målt inden påføring af logoet.

»Prosciutto di San Daniele« kan også frigives til konsum som værende udbenet, opskåret i portioner med forskellig størrelse og vægt eller skiveskåret. Logoet findes på alle produktformer.

3.3. Råvarer (kun for forarbejdede produkter)

Levende dyr

Fremstillingen af »Prosciutto di San Daniele« er underlagt nedenstående regler:

De anvendte svin skal være renracer eller krydsracer af de traditionelle stamracer Large White og Landrace, forædlet således som det fremgår af den italienske stambog.

— Det er ligeledes tilladt at anvende svin af racen Duroc forædlet således som det fremgår af den italienske stambog.

— Ligeledes er det tilladt at anvende svin fra andre bastard- eller hybridracer, forudsat at de kommer fra selektions- eller krydsningsprogrammer, hvis målsætninger er forenelige med den italienske stambog, for så vidt angår fremstilling af tunge svin.

— I overensstemmelse med traditionen må der ikke anvendes svin med antitetiske træk, især bærere af det gen, der medfører følsomhed over for stress (PSS).

— Der må heller ikke anvendes dyr, som er renracer af Landrace Belga, Hampshire, Pietrain, Duroc og Spotted Poland.

— Anvendelse af orner og søer er ikke tilladt.

— De anvendte genetiske typer skal sikre, at der opnås tunge dyr og et godt kødudbytte, og den gennemsnitlige vægt pr. individ (levende vægt) skal under alle omstændigheder være 160 kg ± 10 %.

Ferske skinker

De svineskinker, der anvendes til fremstilling af »Prosciutto di San Daniele« af tunge dyrekroppe, som falder inden for klasse »U«, »R« eller »O« ifølge EU's klassificering af svinekroppe, må ikke veje under 11 kg.

Fedtlaget, herunder sværen, på ydersiden af den afpudsede ferske skinke målt vertikalt mod lårbenet, når skinken og dens ydre overflade er i horisontal position, skal være mindst 15 mm tykt, alt efter stykkets størrelse.

Der må ikke anvendes skinker fra svin med muskellidelser i udbrud (PSE eller DFD) eller åbenlyse tegn på tidligere betændelsestilstande eller traumer.

Der må ikke anvendes skinker fra svin, som er slagtet mindre end 24 timer eller mere end 120 timer forinden, eller som har været frosset.

3.4. Foder (kun for produkter af animalsk oprindelse)

Der findes detaljerede regler for anvendelse og sammensætning af foderrationen. Foderet gives fortrinsvis i flydende form (vælling eller grød) og tilsættes traditionelt valle.

3.5. Specifikke etaper af produktionen, som skal finde sted i det afgrænsede geografiske område

Alle faser ved fremstilling af »Prosciutto di San Daniele«, lige fra afpudsning af de friske skinker til modningens afslutning, skal ske i kommunen San Daniele del Friuli i provinsen Udine (Italien).

3.6. Særlige regler vedrørende udskæring, rivning eller emballering osv.

Emballeringen af det skiveskårne produkt foretages udelukkende i det geografiske område, hvor fremstillingen af »Prosciutto di San Daniele« finder sted.

3.7. Specifikke mærkningsregler

»Prosciutto di San Daniele« er omfattet af specifikke regler vedrørende produktidentifikation, både når produktet fremstilles (råvaren), og når slutproduktet forarbejdes og markedsføres.

Der gælder følgende identifikationskrav under fremstillingen af »Prosciutto di San Daniele«:

— Avleren skal anbringe et eller flere stempler på varen.

— Slagteren skal anbringe et slagterstempel på de ferske skinker.

— Producenten skal anbringe et segl på de ferske skinker.

— Der skal anbringes et brændemærke på sværen under overværelse af kontrolorganet og under dettes ansvar.

Mærkningen af hele »Prosciutto di San Daniele«-skinker, der sælges ikke-udbenet, skal omfatte følgende detaljer:

— »Prosciutto di San Daniele«, efterfulgt af »denominazione di origine protetta« (beskyttet oprindelsesbetegnelse)

— producentens hjemsted.

Mærkningen af udbenet »Prosciutto di San Daniele«, der sælges i ét stykke, skåret op i portioner eller i skiver, skal omfatte følgende detaljer:

— »Prosciutto di San Daniele«, efterfulgt af »denominazione di origine protetta«

— emballeringsstedet

— fremstillingsdatoen, dvs. den dato, hvor forarbejdning af skinken begyndte, i alle tilfælde, hvor seglet ikke længere er synligt.

Emballagen til skiveskåret »Prosciutto di San Daniele« skal omfatte en grafisk gengivelse af logoet og pakkevirksomhedens identifikationsnummer.

Det er det samme logo som det, der anbringes på sværen på den modnede skinke, og det ser således ud:

4. Præcis afgrænsning af det geografiske område

Fremstillingen af »Prosciutto di San Daniele« skal ske i kommunen San Daniele del Friuli i provinsen Udine (Italien).

Det geografiske område for opdræt og slagtning af svin, der er bestemt til fremstilling af »Prosciutto di San Daniele«, omfatter følgende regioner: Friuli-Venezia Giulia, Veneto, Lombardiet, Piemonte, Emilia Romagna, Umbrien, Toscana, Marche, Abruzzo og Lazio.

5. Tilknytning til det geografiske område

5.1. Det geografiske områdes egenart

Området til fremstilling af »Prosciutto di San Daniele« ligger geografisk i kommunen San Daniele del Friuli i det centrale Friuli langs med floden Tagliamento, hvor de første lavlandsområder af De Karniske Alper rejser sig bagved.

Jordbunden i området er af moræneoprindelse og indeholder typisk en høj andel af fint grus. Den er særdeles hygroskopisk og sikrer således permanent bortledning af vand.

Jordens drænende virkning kombineres med, at de varme vinde, der kommer ind fra Adriaterhavet, gradvis afkøles, efterhånden som de strømmer op langs floden Tagliamento og frontalt støder sammen med køligere vinde, der kommer ned fra Alperne i en lige linje gennem Canale del Ferro del Tarvisano oven for Tagliamento. Dette skaber et permanent mikroklima, der uafbrudt frembringer en svag luftcirkulation i området, hvilket sammen med den veldrænede jord sikrer et miljø med lav luftfugtighed, hvilket er ideelt til modning af skinke. På grund af dette mikroklima var det ikke tilfældigt, at fremstillingen af »Prosciutto di San Daniele« udelukkende blev koncentreret i den kommune, som skinken fik navn efter, samtidig med at forarbejdningen af skinker, der historisk set kom fra typiske svineproducerende områder, udviklede sig til en specialkompetence. En af de centrale arbejdsopgaver, der udføres af specialiserede arbejdere, er afpudsning af skinkerne. Denne procedure består i at fjerne det overskydende fedt og muskler fra den ferske skinke, hvilket giver den en særlig form, således at den kan presses til den karakteristiske guitarfacon. Desuden fremmer presningen af skinkerne efter afpudsning og saltning den osmotiske proces, hvilket optimerer kødets modning.

5.2. Produktets egenart

En typisk egenskab ved »Prosciutto di San Daniele« er, at skanken, dvs. den distale del af skinken, i modsætning til de fleste skinker på markedet ikke fjernes. Skanken bliver på skinken under hele fremstillingsprocessen, hvilket gør hele »Prosciutto di San Daniele«-skinker let genkendelige for forbrugerne. Desuden skyldes »Prosciutto di San Daniele«-skinkens karakteristiske guitarfacon, delikate smag og velduftende aroma den særlige måde, hvorpå den forarbejdes, nemlig afpudsning og presning af skinkerne, ingen tilsætning af andre ingredienser end havsalt i begyndelsen af fremstillingsprocessen og kødets lange modning.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»Prosciutto di San Daniele« kommer fra det geografiske område San Daniele del Friuli, og egenskaberne skyldes i det væsentlige det geografiske produktionsområde, deriblandt dets miljømæssige og menneskelige kendetegn.

Det særlige mikroklima, der skyldes terrænets og jordbundens egenskaber i det geografiske produktionsområde, skaber nogle betingelser med generelt lav luftfugtighed og svag luftcirkulation, hvilket er ideelt til modning af skinker og afgørende for »Prosciutto di San Daniele«‐skinkens smag og aroma.

Erfaringerne hos modningsvirksomhederne, der anvender modningslokaler med mange vinduer, hvor de anbringer skinkerne på tværs af den indgående luftstrøm for at sikre, at »Prosciutto di San Daniele« modner langsomt og udvikler sin karakteristiske aroma, har en afgørende betydning.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (2))

Den konsoliderede udgave af varespecifikationen kan ses på følgende websted: http://www.politicheagricole.it/flex/cm/pages/ServeBLOB.php/L/IT/IDPagina/3339

eller:

ved at gå direkte til hjemmesiden for Ministeriet for Landbrug, Fødevarer og Skovbrug, Ministero delle politiche agricole alimentari e forestali, (www.politicheagricole.it) og klikke på »Qualità e sicurezza« (øverst i skærmens højre side) og herefter på »Disciplinari di Produzione prodotti DOP, IGP e STG«.

(1) EUT L 93 af 31.3.2006, s. 12. Erstattet af forordning (EU) nr. 1151/2012.

(2) Se fodnote 1.